МАЗ-251

МАЗ-251 — турыстычны аўтобус Мінскага аўтамабільнага завода.

Тэхналогія вырабу кузава агульная для ўсіх аўтобусаў МАЗ другога пакалення (МАЗ-256, МАЗ-203, МАЗ-206): пластыкавыя панэлі ашалёўкі, шкло ўклеенае ў каркас, адсутнічаюць профілі накладак на швах. Ужыта ветравая шыба панарамнага тыпу, а бакавое шкло — двайныя шклопакеты з таніраваннем вонкавага шкла. У пасажырскім салоне аўтобуса можа быць устаноўлена ад 46 да 53 месцаў. Аўтобус мае вялікае багажнае аддзяленне аб'ёмам 11 м³, мяккія сядзенні з рэгуляваннямі, кандыцыянер, кухню, туалет, аўдыё- і відэасістэмы. Кожнае пасажырскае месца абсталяванае індывідуальнай сістэмай асвятлення і вентыляцыі.

Пнеўматычная падвеска і пярэдняй восі, і задняга моста з электронным кіраваннем забяспечвае плыўнасць ходу. На аўтобусе ўжываецца рухавік MAN магутнасцю 360 к.с., які адпавядае нормам Euro 3. Для павышэння манеўранасці вугал павароту пярэдніх колаў павялічаны да 58°.

Падчас першай дэманстрацыі аўтобуса на Матор-шоў 2004 у Маскве МАЗ-251 атрымаў два прызы. Першы — ад прафесійнага журы, «Найлепшы міжнародны турыстычны аўтобус MIMS-2004». Другі — ад наведвальнікаў выставы, «Найлепшы аўтобус MIMS-2004».

Зацікаўленасць у аўтобусе выказалі і ў краінах ЕС, напрыклад, адзін з заказаў паступіў ад мэра Румынскага горада Канстанца.

Да пачатку 2006 года было выпушчана чатыры машыны, на якіх быў праведзены поўны цыкл завадскіх і сертыфікацыйных выпрабаванняў. Серыйная вытворчасць аўтобуса пачалася ў маі 2006 года.

 Спасылкі 
 МАЗ-251 на афіцыйным сайце // maz.by 

251